## Uredba o zdravstvenoj zaštiti i zdravstvenom osiguranju u slučaju ratnog stanja ili neposredne ugroženosti neovisnosti i jedinstvenosti Republike Hrvatske

### NN 55/1991 (25.10.1991.), Uredba o zdravstvenoj zaštiti i zdravstvenom osiguranju u slučaju ratnog stanja ili neposredne ugroženosti neovisnosti i jedinstvenosti Republike Hrvatske

# PREDSJEDNIK REPUBLIKE HRVATSKE

Na temelju članka 101. stavka 1. Ustava Republike Hrvatske, na prijedlog
Vlade Republike Hrvatske, donosim

## UREDBU

### o zdravstvenoj zaštiti i zdravstvenom osiguranju u slučaju ratnog stanja ili neposredne ugroženosti neovisnosti i jedinstvenosti Republike Hrvatske

Članak 1.

Ovom uredbom uređuje se zdravstvena zaštita i zdravstveno osiguranje
u slučaju ratnog stanja ili neposredne ugroženosti. neovisnosti i jedinstvenosti
Republike. Propisi kojima se uređuje zdravstvena zaštita i zdravstveno
osiguranje koji vrijede na dan stupanja na snagu ove uredbe, primjenjuju
se i u slučaju ratnog stanja ili neposredne ugroženosti neovisnosti i jedinstvenosti
Republike Hrvatske, ako ovom ili drugim uredbama sa zakonskom snagom nije
drugačije određeno.

Članak 2.

Zdravstvenu zaštitu i zdravstveno osiguranje osiguravaju i provode organizacije
zdravstva i zdravstveni djelatnici koji obavljaju poslove zdravstvene zaštite
samostalno osobnim radom i Republički fond zdravstvenog osiguranja i zdravstva
Hrvatske (u daljnjem tekstu: Republički fond). U pružanju zdravstvene zaštite
sudjeluju i organi odgovarajućih inspekcijskih službi, Civilne zaštite
i Crveni križ Hrvatske

Članak 3.

Svi građani imaju jednaka prava na zdravstvenu zaštitu.

Članak 4.

Organizacije i organi iz članka 2. ove uredbe pružaju zdravstvenu zaštitu
stanovništvu, pripadnicima oružanih snaga i ratnim zarobljenicima po načelima
ratne medicinske doktrine.

Članak 5.

U slučaju ratnog stanja ili neposredne ugroženosti neovisnosti i jedihstvenosti
Republike, Skupština Republičkog fonda nastavlja s radom. Ako u slučaju
ratnog stanja ili neposredne ugroženosti neovisnosti i jedinstvenosti Republike
Skupština Republičkog fonda nije u mogućnosti obavljati svoju funkciju,
poslove iz njenog djelokruga privremeno obavlja njen izvršni odbor. Postojanje
takvih okolnosti utvrđuje izvršni odbor Skupštine Republičkog fonda uz
suglasnost ministra zdravstva. Odluke i druge akte koje je donio izvršni
odbor Republičkog fonda obvezno se podnose na potvrdu Skupštini Republičkog
fonda na njenoj prvoj sjednici koja se saziva čim to okolnosti omoguće.
U slučaju potrebe ministar zdravstva može razriješiti organe upravljanja
odnosno rukovođenja Republičkog fonda i imenovati organ upravljanja odnosno
rukovođenja, koji svoje poslove obavlja u okviru Ministarstva zdravstva.

Članak 6.

U slučaju da organizacije i organi iz članka 2. i 5. ove uredbe nisu
u mogućnosti obavljati poslove iz svoje nadležnosti, Ministarstvo zdravstva
Republike Hrvatske može, kada to potrebe zahtijevaju, u skladu s planom
obrane, odlučiti o spajanju organizacija zdravstva, izdvajanju pojedinih
jedinica, osnivanju nove, promjeni sjedišta, te o promjeni njihove djelatnosti.

Članak 7.

Ministarstvo zdravstva Republike Hrvatske utvrđuje kada to potrebe zahtijevaju,
posebne higijensko-sanitarne i protivepidemijske mjere, te mjere NKB zaštite
radi zaštite zdravlja građana u ratnim uvjetima. Općinski organ uprave
nadležan za poslove zdravstva u suradnji s organizacijama zdravstva i organima
inspekcije organizira i nadzire provođenje mjera iz stavka 1. ovog članka.

Članak 8.

Ministarstvo zdravstva Republike Hrvatske vodi evidenciju zdravstvenih
djelatnika i ovisno o potrebama ih raspoređuje u organizacije zdravstva
odnosno Štab saniteta Republike Hrvatske.

Članak 9.

Radno vrijeme i nadzor nad radom organizacije zdravstva i zdravstvenih
djelatnika koji obavljaju poslove zdravstvene zaštite samostalno osobnim
radom utvrđuje i provodi Ministarstvo zdravstva Republike Hrvatske.

Članak 10.

Ministar zdravstva može, neovisno od zakonom propisanih uvjeta i postupaka,
razriješiti organe upravljanja i ravnatelje organizacije zdravstva i imenovati
nove organe upravljanja i ravnatelje, izuzev u organizacijama na kojima
postoji vlasništvo.

Članak 11.

Ministarstvo zdravstva Republike Hrvatske nadzire rad radnih organizacija
i poduzeća koje vrše proizvodnju i promet lijekova, otrova, sanitetskog
materijala i medicinske opreme, te poduzima mjere za usmjeravanje tih sredstava
na području gdje nastaju uvećane potrebe.

Članak 12.

Osiguranik koji je u toku ostvarivanja prava na naknadu osobnog dohotka
promijenio mjesto boravka zbog ratnog stanja ili neposredne ugroženosti,
neovisnosti i jedinstvenosti Republike, nastavlja ostvarivanje tog prava
na području gdje boravi. Osnovicu za naknadu osobnog dohotka za vrijeme
privremene spriječenosti za rad čine prosječni iznos osobnog dohotka koji
je osiguranik ostvario u posljednjih šest mjeseci. Republički fond utvrđuje
minimalni iznos dnevne naknade koji se isplaćuje kada osiguranik ne može
pribaviti podatke o osobnom dohotku.

Članak 13.

Privremenu spriječenost za rad utvrđuje liječnik kojega odredi Republički
fond.

Članak 14.

Ovlašćuje se Vlada Republike Hrvatske da uređuje prava u oblasti zdravstvene
zaštite i zdravstvenog osiguranja. Ovlašćuje se ministar zdravštva da uređuje
oblik, opseg, kvalitetu i način ostvarivanja prava iz stavka 1. ovog članka.
Opće akte u organizacijama zdravstva donose organi upravljanja.

Članak 15.

Sredstva za zadovoljavanje potreba u zdravstvenoj zaštiti i zdravstvenom
osiguranju osiguravaju se po propisima koji su važili na dan stupanja ove
uredbe na snagu, odnosno po odredbama uredbi sa zakonskom snagom o financiranju
javnih potreba. Sredstva za zadovoljavanje uvećanih potreba koja se ne
mogu osigurati u okviru Republičkog fonda osiguravaju se u Proračunu Republike.

Članak 16.

Mjere iz Plana pripravnosti zdravstva Republike Hrvatske primjenjivat
će se u slučaju ratnog stanja ili ne- posredne ugroženosti neovisnosti
i jedinstvenosti Republike. Planom iz stavka 1. ovog članka rukovodi Ministarstvo
zdravstva Republike Hivatske a izvršava ga Štab saniteta Republike Hrvatske.

Članak 17.

Ovlašćuje se ministar zdravstva da po potrebi donosi propise za provođenje
ove uredbe.

Članak 18.

Ukoliko se ravnatelji organizacija zdravstva i zdravstveni djelatnici
ne pridržavaju odredbe članka 4. i 8. ove uredbe, ministar zdravstva donosi
odluku o prestanku njihovog radnog odnosa.

Članak 19.

Danom stupanja na snagu ove uredbe prestaje važiti Uredba sa zakonskom
snagom o zdravstvenoj zaštiti i zdravstvenom osiguranju za vrijeme ratnog
stanja ili u slučaju neposredne ratne opasnosti utvrđene na sjednici Izvršnog
vijeća Sabora održanoj 29. prosinca 1981.

Članak 20.

Ova uredba stupa na snagu danom donošenja.

Evidencijski broj 54

Broj : 959/91.

Zagreb, 10. rujna 1991.

Predsjednik Republike Hrvatske

**dr. Franjo Tuđman, v. r.**

Uredba, NN 55/1991-1514